Minstens 70 beseer toe treine botsFoto: ER24 Minstens 70 mense is beseer nadat twee passasierstreine Donderdagmiddag in Lamontville, in die suide van Durban, reg van voor teen mekaar gebots het. Werner Vermaak, woordvoerder van ER24, het gesê paramedici is kort na 15:00 na die toneel uitgeroep. “Een van die treintrokke was erg beskadig, terwyl die ander trein heeltemal ontspoor het. Passasiers het langs die treinspoor gesit en gelê. Hulle het glo oomblikke na die botsing uit die treine geklim,” het Vermaak gesê. Hy het gesê ten minste 70 mense is op die toneel vir verskeie beserings, waaronder snywonde, ruggraatbeserings en sagte weefselbeserings behandel. Volgens Netcare 911 is tot 100 passasiers in die ongeluk beseer. Geen sterftes of kritieke beserings is sover aangemeld nie. Nadat die passasiers op die toneel behandel is, is hulle na onderskeidelik die Prince Mshiyeni en Inkosi Albert Luthuli-hospitale vervoer. Die oorsaak van die ongeluk is nog nie bekend nie.